Majan laja taw nga ai Sezin mare kata, mana August 9 ya shana e, Myen hpyen dap hte Sam Hkyeng SNA pawng hpawm dap ni, nbungli hte gap bun nna, mung shawa 30 jan si nhtawm, nta 400 jan mung nat jahten kau hkrum wa sai lam Sezin ginra masha ni kawn chye lu ai.
Mana maga hkying 1 ram aten hta, Wunpawng Mungdan Shanglawt Hpyendap KIA hte Mung Shawa Makawp Maga Dap PDF ni, Sezin mare Myen hpyen balik dap hpe sa gap gasat wa ai ten, n bung li du wa nna, n bungli 2 hte numdaw 3 lang sa gap bun wa ai majaw, dai mare hta nga ai mung shawa n kau si hkala hkrum nna, nkau pat hkrum taw nga ai lam ginra masha ni tsun wa ai.
“ Shawng ningnan hkying 8 ram aten hta n bung li wan bawm hte sa jahkrat bun ai, dai kaw na wan hkru hpang wa ai, dai wan hkru ai hpe mung shawa ni hka chyup jak sharawt nna, jawm sat kau lu ai. Dai hpang hkying 9 ram a ten Sagaing maga de na hpyen n gun lung wa ai. Myen hpyen hpung hte SNA dap ni mare de shang wa nna, n ta langai hpang langai wan nat hkawm taw nga ai, mu ai mung shawa ni hpe mung gap sat taw nga ai, si ai tsawm ra law sai ” ginra masha langai tsun ai.
Ya ten dai mare na mung shawa n kau mare kata hpung kyi jawng ni hta hprawng shing byi jawng taw nga ai raitim, Myen hpyen dap kaw na gara de mung n pru shangun ai sha, hpyen ninggang shatai tawn da ai lam ginra masha ni matut tsun dan ai re.
KIA dap ni kaw na Myen hpyen dap hpe bai matut sa htim gap gasat wa ai rai yang, dai mare kaw nga ai mung shawa ni yawng hpe gap sat kau na nga mare masha ni hpe tsun jahkrit wa ai lam chye lu ai.
Ya ten mung shawa 200 hkawt gaw, gara de mung n sa shangun ai sha, Myen hpyen dap ni yu sin, jahkrit shama hkrum nga ai lam mung shawa langai matut tsun dan wa ai re.
“ Mi sha mung kasha hpe tawn malap da ai majaw, kasha hpe wa woi na nga na pru wa ai, pru wa hte Myen hpyen dap ni du gadoi sat kau ai, gara de mung n pru shangun ai, shan hte sin taw ai,” nga dai ginra na mung shawa langai matut tsun dan wa ai re.
Sezin mare hta ya ten Myen hpyen dap hte Sam Hkyeng SNA pawng hpawm n gun 100 jan dap jung shara jahkrat taw nga ai rai nna, dai na maga de hkying 2 ram aten du hkra mung shawa n ta nat jahten taw nga ai lam matut chye lu ai.
Lai wa sai August praw 8 ya shani dai ginra na Myen hpyen dap hte SNA ni a dap shara lahkawng hpe KIA hte PDF pawng hpawm dap ni sa htim gap gasat zing kau ai hpang, mani shani ka-ang ram aten, Sezin Myen hpyen dap hpe matut sa gap gasat ai ten hta n bung li du wa nna, dai zawn byin hpang wa ai lam chye lu ai.
Ya ten dai mare hta pat hkrum taw nga ai mung shawa ni hpe hkye shaw la na matu hte shan hte a matu malu masha garum ningtum lam ni mung ra ahkyak taw nga ai lam chye lu ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn